ΓΡΑΠΤΗ ΕΡΩΤΗΣΗ P-2933/98

υποβολή: Gerhard Hager (NI) προς το Συμβούλιο

(24 Σεπτεμβρίου 1998)

Θέμα: Παράγωγο δίκαιο σχετικά με την πολιτική μετανάστευσης και ασύλου

Σύμφωνα με διάφορα έγγραφα, τα τελευταία χρόνια το Συμβούλιο εξέδωσε 70 πράξεις σχετικά με την πολιτική μετανάστευσης.

Για ποιες πράξεις πρόκειται συγκεκριμένα; (Θα μπορούσαν, παρακαλούμε, να παρασχεθούν τα σχετικά τεκμηριωτικά στοιχεία;).

Έγιναν προσπάθειες στην κατεύθυνση και άλλων νομικών εναρμονίσεων;

Σε ποιους λόγους αποδίδει το Συμβούλιο το γεγονός ότι δεν κατορθώθηκε ακόμα να επηρεαστεί με εμπειρικά διαπιστούμενο τρόπο, σε μόνιμη βάση, η πραγματικότητα του μεταναστευτικού φαινομένου στο έδαφος της Ευρωπαϊκής Ένωσης(1);

Πού και με ποιον τρόπο είναι διαθέσιμα στο κοινό και στους βουλευτές του Ευρωπαϊκού Κοινοβουλίου τα στοιχεία του CIREA (Κέντρο πληροφόρησης, μελετών και ανταλλαγών στον τομέα του ασύλου) και του CIREFI (Κέντρο πληροφόρησης, μελετών και ανταλλαγών στον τομέα διάβασης των συνόρων);

Απάντηση

(20/21 Δεκεμβρίου 1998)

1. Όπως γνωρίζει το αξιότιμο μέλος, τα μέσα που έχει εγκρίνει το Συμβούλιο στον τομέα της μετανάστευσης και του ασύλου καλύπτουν διάφορες πτυχές και αποτελούν σημαντικά βήματα προς τη βαθμιαία οικοδόμηση μιας κοινής στρατηγικής στον τομέα της μετανάστευσης και της πολιτικής ασύλου. Για λόγους ευχερέστερης μελέτης, θα διαβιβαστεί άμεσα στο αξιότιμο μέλος κατάλογος με τα μέσα που εγκρίθηκαν στους τομείς της μετανάστευσης και του ασύλου.

2. Από την έκβαση των συζητήσεων που διεξάγονται στις αρμόδιες υπηρεσίες του Συμβουλίου σχετικά με την πρόταση της Επιτροπής για την κατάρτιση της σύμβασης σχετικά με τους κανόνες αποδοχής των υπηκόων τρίτων χωρών στην επικράτεια των κρατών μελών(2), ενδέχεται να προκύψει περαιτέρω πρόοδος στην κατεύθυνση μιας εναρμονισμένης προσέγγισης στη μεταναστευτική πολιτική. Αυτή η πρόταση υιοθετεί μια ολοκληρωμένη προσέγγιση για την εξέταση των νομικών ζητημάτων της μεταναστευτικής πολιτικής. Υπενθυμίζεται ότι στις 8 Δεκεμβρίου 1997 η λουξεμβουργιανή προεδρία του Συμβουλίου υπέβαλε, σύμφωνα με το άρθρο K.6 παράγρ. 2 της Συνθήκης για την Ευρωπαϊκή Ένωση, την πρόταση της Επιτροπής στο Ευρωπαϊκό Κοινοβούλιο προκειμένου το τελευταίο να δώσει τη γνώμη του.

3. Μια δεύτερη πρωτοβουλία της Επιτροπής σε αυτόν τον τομέα αφορά τις περιπτώσεις της μαζικής εισροής εκτοπισμένων προσώπων. Η πρωτοβουλία είχε ως αποτέλεσμα δύο προτάσεις, την τροποποιημένη πρόταση κοινής δράσης σχετικά με την προσωρινή προστασία των παρά τη θέλησή τους μετακινούμενων ατόμων και την πρόταση κοινής δράσης σχετικά με την αλληλεγγύη κατά την υποδοχή και τη διαμονή των δικαιούχων της προσωρινής προστασίας των παρά τη θέλησή τους μετακινούμενων ατόμων(3). Και για αυτό το θέμα έχει επίσης ζητηθεί η γνώμη του Ευρωπαϊκού Κοινοβουλίου.

4. Επιπλέον, η Συνθήκη του Άμστερνταμ καλεί τα κράτη μέλη να αναλάβουν περαιτέρω δέσμευση στην κατεύθυνση της εναρμόνισης των πολιτικών τους για τη μετανάστευση και το άσυλο. Στα πλαίσια της προοδευτικής δημιουργίας ενός χώρου ελευθερίας, ασφάλειας και δικαιοσύνης, απαιτείται από το Συμβούλιο, βάσει του Τίτλου ΙΙΙα της Συνθήκης, να εγκρίνει συγκεκριμένα μέτρα σχετικά με τις πολιτικές μετανάστευσης και ασύλου.

5. Τα στοιχεία που περιλαμβάνονται στα έγγραφα του Κέντρου Πληροφόρησης, Μελετών και Ανταλλαγών στον τομέα της Διέλευσης των Συνόρων και της Μετανάστευσης (CIREFI) και του Κέντρου Πληροφόρησης, Μελετών και Ανταλλαγών σε θέματα Ασύλου (CIREA), υπόκεινται στους όρους που καθορίζονται στην απόφαση του Συμβουλίου της 20ής Δεκεμβρίου 1993 σχετικά με την πρόσβαση του κοινού στα έγγραφα του Συμβουλίου(4), όπως τροποποιήθηκε στη συνέχεια με την απόφαση του Συμβουλίου της 6ης Δεκεμβρίου 1996(5). Εφιστάται η προσοχή στο γεγονός ότι, εφόσον τα στοιχεία αυτά παρέχονται από τα κράτη μέλη σύμφωνα με το άρθρο 4 παράγραφος (1) της εν λόγω απόφασης, δεν παρέχεται πρόσβαση σε έγγραφο του Συμβουλίου το οποίο περιέχει αυτά τα στοιχεία σε περιπτώσεις που η κοινοποίησή τους θα μπορούσε να υπονομεύσει την προστασία της εμπιστευτικότητας που απαιτεί η νομοθεσία του κράτους μέλους που παρείχε οποιεσδήποτε από τις πληροφορίες περιλαμβάνει το εν λόγω έγγραφο.

(1) Έγγραφο στρατηγικής επί της πολιτικής της μετανάστευσης και του ασύλου 9809/98, ASIM170.

(2) ΕΕ C 337 της 7.11.1997, σελ. 9.

(3) ΕΕ C 268 της 27.8.1998, σελ. 13.

(4) ΕΕ L 340 της 31.12.1993, σελ. 43.

(5) ΕΕ L 325 της 14.12.1996, σελ. 19.